पार्थिव ते अरुल मोली दा शुभ ब्याह् होई जाने दे बाद पार्थिव गी इस गल्ला दा पता लग्गा। ओ आम तौर उप्पर अरुल मोली गी आखदे हे--"कुत्थे तूं कांची दे सम्राजै दी महारानी बनना हा कुत्थे इस मुट्ठी सारे चोल राजै दी रानी बनी गई ऐ।" पैहलें ते अरुल मोली इसी मखौल गै समझदी रे’ई पर बल्लें 2 उसी ए निश्चा होई गेया जे ए गल्ल म्हेशां उन्दा कालजा सालदी रौह्न्दी ऐ। उन्न बड़े जतन कीते जे महाराज दे मना चा ए गल्ल निकली जा पर जिसलै विक्रम जम्मेया तां ए दुःख वेदना होर बदी गेई। हुन पार्थिव आखदे-तेरे पुत्तरै गी ते इक बड़े भारे सम्राजै दा स्वामी होना चाहिदा हा पर मेरे करियै ओ बी बचारा इक लौह्का नेआ राजा गै बनेया रौह्ग। कदें आखदे--˙"अरुल मोली, में तेरे बेटे गी कुसै बड़े सम्राजै दे सिंघासन उप्पर ते नेईं बठाई सकदा-पर इन्ना करी सकनां जे ओ ब्हादर पिता दा ब्हादर बेटा खुआ।"